REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

Broj:Službeno

02. novembar 2015. godine

B e o g r a d

B E L E Š K A

sa sastanka Miodraga Linte, zamenika predsednika Odbora za dijasporu

i Srbe u regionu i Aleksandra Čotrića, člana Odbora sa šestočlanom delegacijom poslovne dijaspore i članovima Društva prijateljstva „dr Arčibald Rajs“ iz Berna

 Sastanak je održan **u ponedeljak, 02. novembra 2015.godine** u sali 3. Doma Narodne skupštine sa početkom u 10,15 časova.

 Sastanku su prisustvovali predstavnici poslovne dijaspore i članovi Društva prijateljstva „dr Arčibald Rajs“ u sastavu: Zvonko Jovanović, potpredsednik Skupštine dijaspore i Srba u regionu, predsednik Društva prijateljstva; grof Filip Pikapjetra, počasni predsednik Društva; prof. dr Olivije Ribo, direktor Instituta za kriminologiju Univerziteta u Lozani, potpredsednik Društva, Stojan Stevanović, predsednik Udruženja srpskih privrednika Švajcarske, vlasnik firme „Gastro progres“, član Društva; Đorće Gajić, vlasnik firme „Gajić marketing“, član Društva i Zoran Jovanović, sekretar Društva. Šestočlana delegacija je došla u pratnji predstavnika Ministarstva spoljnih poslova u sastavu: ambasador dr Ljiljana Nikšić, Kristina Dabić i Sonja Grbić. Ambasador dr Ljiljana Nikšić je predstavila goste i dala par uvodnih napomena u vezi sa posetom delegacije Srbiji.

 Miodrag Linta, zamenik predsednika Odbora za dijasporu i Srbe u regionu je pozdravio goste i dao nekoliko uvodnih rečenica o zakonodavnom okviru i delokrugu rada Odbora ističući važnost uzajamnog odnosa matice prema dijaspori i Srbima u regionu. Linta je naglasio da je među članovima Odbora prepoznata želja i nastojanje da odnosi matice sa dijasporom i Srbima u regionu budu zasnovani na međusobnom poštovanju i uvažavanju. Naglašavajući da prostor za podizanje nivoa povezivanja matice sa svojom dijasporom uvek postoji, ukazao je na činjenicu da su sastanci ove vrste prilika za razmenu mišljenja i čvršće povezivanje. Zamenik predsednika Odbora je u razgovoru ukazao da je potrebno na pravi način usmeravati dodatne potencijale dijaspore, koji su usko povezani sa društvenim, ekonomskim i kulturnim razvojem matice.

Šestočlana delegacija poslovne dijaspore i članovi Društva prijateljstva „dr Arčibald Rajs“ su se zahvalili na gostoprimstvu i ukazali na nekoliko segmenata. Zvonko Jovanović, potpredsednik Skupštine dijaspore i Srba u regionu je dao par napomena u vezi sa formiranjem Društva prijateljstva „dr Arčibald Rajs“ i najavio da će se u martu mesecu naredne godine obeležiti „Dani Arčibalda Rajsa“ u Beogradu, a u maju u Lozani, Švajcarska, kada se planira otkrivanje biste dr Arčibalda Rajsa. Grof Filip Pikapjetra, počasni predsednik Društva se najpre zahvalio na gostoprimstvu, a u daljem razgovoru podsetio da ne treba ponavljati greške iz prošlosti i ukazao na važnost povezivanja istorije i kulture dve zemlje uz želju da Srbija ostane čvrsta i jaka država. Prof. dr Olivije Ribo, direktor Instituta za kriminologiju Univerziteta u Lozani, potpredsednik Društva je na početku razgovora rekao da kao predstavnik institucije koju je osnovao dr Arčibald Rajs, dolazi sa željom da se u saradnji dve zemlje vrše razmene istorijskih podataka i činjenica u cilju sveobuhvatnog istraživanja života i rada dr Arčibalda Rajsa. U nadi da će studijski, u vidu naučnog projekta moći da se izučava život i delo dr Arčibalda Rajsa, Ribo je izneo očekivanje i nadu da će se u tu svrhu pronaći fondovi i organizacije, koji će podržati ovaj projekat. Direktor Instituta za kriminologiju Univerziteta u Lozani je na kraju razgovora uputio poziv delegaciji Odbora za dijasporu i Srbe u regionu da poseti Švajcarsku. Stojan Stevanović, predsednik Udruženja srpskih privrednika Švajcarske, vlasnik firme „Gastro progres“, član Društva je najpre rekao da u prethodnom periodu nije postojala dobra komunikacija Udruženja srpskih privrednika iz Švajcarske kako sa Republikom Srbijom, tako i sa Republikom Srpskom, tj. sa privrednim komorama u matici. Zbog koraka koji se sada preduzimaju u pravcu oživljavanja ovih veza, posebno kada je u pitanju PKS izrazio je zadovoljstvo i nadu u buduću dobru komunikaciju dijaspore i matice. Đorće Gajić, vlasnik firme „Gajić marketing“, član Društva u razgovoru je ukazao na potrebu unapređenja odnosa dijaspore i medija u Srbiji. U tom smislu je istakao da emisija „Srbija na vezi“, koja se emituje na RTS, kao javnom servisu nije dovoljna i postavio pitanje kriterijuma za davanje prostora u navedenoj emisiji nekim pojedincima iz dijaspore, posebno ako se ima u vidu da često takvi pojedinci nisu predstavnici srpskih društava ili udruženja Srba. S tim u vezi postavio je pitanje ko su relevantni sagovornici u matici sa kojima bi mogao da razgovara u cilju dobijanja odgovora na ova i slična pitanja. Gajić je na kraju istakao dobru saradnju sa BN televizijom i ukazao na prednosti koje ova televizija pruža kada je u pitanju davanje programskog prostora našoj dijaspori. Zoran Jovanović, sekretar Društva se zahvalio na gostoprimstvu uz očekivanje dobre buduće saradnje. Aleksandar Čotrić, član Odbora za dijasporu i Srbe u regionu je najpre pozdravio goste i dao nekoliko napomena o radu Odbora, ističući da Odbor okuplja narodne poslanike kako iz pozicije, tako i iz opozicije i da među njima nema suprotnih stavova kada je u pitanju naša dijaspora i Srbi u regionu. U daljem razgovoru Čotrić je, navodeći pozitivnu praksu Švajcarske, ukazao na važnost regionalizacije i decentralizacije. On je, takođe, naglasio pozitivne efekte obrazovnog sistema u Švajcarskoj, kao i da bi Srbija u pogledu obrazovnog sistema mogla da iskoristi prednosti švajcarskog obrazovanja.

 Sastanak je završen 11,30 časova.

 Belešku sačinila

 SEKRETAR ODBORA

 Vesna Matić Vukašinović